TÁJÉKOZTATÓ TALAJTERHELÉSI DÍJ BEVALLÁSÁRÓL
1. Kit terhel a talajterhelési díj kötelezettség?
1.1. A kibocsátó (természetes személy, jogi személy vagy jogi személyiséggel nem rendelkező szervezet) 
a) a levegőbe, 
b) a felszíni vizekbe, illetve az időszakos vízfolyásokba, 
c) a talajba
juttatott, e törvényben meghatározott környezetterhelő anyagok minden egysége után környezetterhelési díjat köteles fizetni. 
1.2. A talajterhelési díjfizetési kötelezettség Budapest Főváros IX. kerület közigazgatási területén azt a kibocsátót terheli, aki a műszakilag rendelkezésre álló közcsatornára nem köt rá, és helyi vízgazdálkodási hatósági, illetve vízjogi engedélyezés hatálya alá tartozó szennyvízelhelyezést, ideértve az egyedi zárt szennyvíztározót is, alkalmaz. 
1.3. Nem terheli díjfizetési kötelezettség azt a kibocsátót, aki külön jogszabályok szerint egyedi szennyvízelhelyezési kislétesítményt, illetve egyedi szennyvíztisztító kisberendezést alkalmaz, és a kibocsátás közvetlen környezetében a kibocsátó által létesített megfigyelő objektumban a talajjal kapcsolatban lévő felszín alatti vízben a kibocsátó által évente vizsgált nitrát-, ammónium-, szulfát-, kloridtartalom egyik komponens tekintetében sem haladja meg 20%-kal a 2005. évben, illetve a közcsatorna üzembe helyezését követő hónapban végzett alapállapot felmérés keretében mért értékeket. 
1.4. Az alapállapot-felmérés eredményét a kibocsátó köteles öt évig megőrizni és ellenőrzés esetén az adóhatóság rendelkezésére bocsátani.
2. Az adómentesség, a díjfizetési kedvezmény
2.1. Mentes a talajterhelési díj fizetése alól az a lakossági kibocsátó, aki a Ferencvárosi Önkormányzat által nyújtott 
a) közüzemidíj- és közösköltség-támogatásban, 
b) lakbértámogatásban, 
c) jövedelemkiegészítő támogatásban 
részesül. 
2.2. Díjfizetési kedvezmény illeti meg azt a lakossági kibocsátót, aki Budapest Főváros IX. Kerület Ferencváros Önkormányzata Képviselő-testületének a pénzbeli és természetbeni ellátásokról és támogatásokról szóló önkormányzati rendelete alapján Ferencvárosi rendkívüli támogatásban részesült. 
2.3. A fenti adómentességre és díjfizetési kedvezményre jogosult kibocsátó a bevallási kötelezettség alól is mentesül. 
2.4. A díjfizetési kedvezmény mértéke egyedi elbírálás alapján a fizetendő díj 50%-áig terjedhet. 
2.5. Az adómentesség és a díjfizetési kedvezmény adóévre illeti meg a kibocsátót. Indokolt esetben az adóhatóság környezettanulmányt készít.
3. A talajterhelési díj mértéke
3.1. A talajterhelési díj mértékét a talajterhelési díj alapja, az egységdíj, valamint a területérzékenységi szorzó határozza meg. 
3.2. A talajterhelési díj alapja a szolgáltatott vagy egyedi vízbeszerzés esetében a méréssel igazolt felhasznált, illetve mérési lehetőség hiányában az átalány alapján meghatározott víz mennyisége, csökkentve a külön jogszabály szerinti locsolási célú felhasználásra figyelembe vett víz mennyiségével. 
3.3. Mérési lehetőség hiányában a talajterhelési díj alapjául szolgáló vízmennyiséget a 58/2013. (II. 17.(Korm. rendelet) szerint meghatározott átalánymennyiségek alapján kell meghatározni, köbméterben. 
3.4. A talajterhelési díj egységdíjának mértéke 1200 Ft/m3. 
3.5. Budapest Főváros IX. kerület közigazgatási területére vonatkozó, a felszín alatti víz állapota szempontjából megállapított területérzékenységi szorzó 1,5. 
3.6. A talajterhelési díj alapja csökkenthető azzal a számlákkal igazolt vízmennyiséggel, melyet a kibocsátó szennyvíztárolójából, olyan arra feljogosított szervezettel szállíttat el, amely a folyékony hulladék jogszabályi előírások szerinti elhelyezését igazolja.
4. Eljárási illeték
A talajterhelési díjjal kapcsolatos nyomtatványok benyújtása díj- és illetékmentes.
5. A talajterhelési díjfizetési kötelezettség bevallása
5.1. A kibocsátó a díjfizetési kötelezettségéről, továbbá az Önkormányzat a díj visszaigényléséről évente, a tárgyévet követő év március 31-éig tesz bevallást.
5.2. A kibocsátó negyedévenként a nettó díjelőleget megállapítja és bevallja.
5.3. A kibocsátó köteles olyan nyilvántartást vezetni, amelyből a díjfizetés alapja, valamint mértéke telephelyenként megállapítható.
5.4. A kibocsátó a talajterhelésidíj-fizetési kötelezettségét Budapest Főváros IX. Kerület Ferencváros Önkormányzata 10401196-00029747-00000009 számú „Talajterhelési díj beszedési alszámlájára” köteles teljesíteni.
5.5. A díjfizetési kötelezettség keletkezéséről a Budapest Főváros IX. Kerület Ferencváros Önkormányzata által rendszeresített formanyomtatványon kell bevallást tenni.
5.6. A talajterhelésidíj-fizetési kötelezettséget érintő változást annak bekövetkezésétől számított 15 napon belül az erre a célra rendszeresített formanyomtatványon kell bejelenteni az illetékes önkormányzati adóhatóságnak.
6. A bevallás benyújtása
6.1. A bevallás az E-Önkormányzat Portálon (E-Önkormányzat Portál) bejelentkezés után, a BUDAPEST FŐVÁROS IX. KERÜLET FERENCVÁROS ÖNKORMÁNYZATA kiválasztásával érhető el, a legördülő menüben Adóügyi ágazat és általános adónyomtatványok ügytípus.
6.2. A kérelem elérhető az önkormányzat honlapján (ferencvaros.hu) is.
7. Bővebb információ
Ha az E-Önkormányzat Portálon (E-Önkormányzat Portál), illetőleg az önkormányzat honlapján (ferencvaros.hu) elérhető információkon túl segítségre van szüksége személyesen (ügyfélfogadási időben: hétfő 13:00-17:30, szerda 8:00-16:00, péntek 8:00-12:00, az Adóhatósági Csoport hivatali helyiségében: 1093 Budapest, Bakáts u. 8. szám alatt a földszinti irodában) vagy telefonon (36 1 215-1077/422) is állunk rendelkezésre.
8. Vonatkozó jogszabályok
8.1. a digitális államról és a digitális szolgáltatások nyújtásának egyes szabályairól szóló 2023. évi CIII. törvény (Dáptv.)
8.2. a környezetterhelési díjról szóló 2003. évi LXXXIX. törvény (Ktd.)
8.3. végrehajtásáról szóló 58/2013. (II. 27.) Korm. rendelet 
8.4. az adózás rendjéről szóló 2017. évi CL. törvény (Art.)
8.5. az adóigazgatási rendtartásról szóló 2017. évi CLI. törvény (Air.)
8.6. a Budapest Főváros IX. kerület Ferencváros Önkormányzata Képviselő testületének a talajterhelési díjjal kapcsolatos szabályok megállapításáról szóló 26/2016. (XI. 22.) önkormányzati rendelete 
8.7. a Budapest Főváros IX. kerület Ferencváros Önkormányzata Képviselő testületének a pénzbeli és természetbeni támogatásokról szóló 47/2020. (XII. 17.) önkormányzati rendelete 

